Mária Szanyi, etnologička, pedagogička

Narodila sa 22. septembra 1945 v Janíku (okr. Košice vid.), od r. 1975 žije v Galante. V r. 1962 maturovala v Moldave nad Bodvou, potom získala diplom s aprobáciou matematika-fyzika na Pedagogickej fakulte v Nitre. Ako učiteľka pôsobila najprv vo Veľkých Trakanoch (1965–1969), potom absolvovala štúdiá na Univerzite Loránda Eötvösa v Budapešti (1969-1973) v odbore etnografia. Ako etnografka sa zamestnala v Baníckom múzeu v Rožňave (1973–1978), neskôr vo Vlastivednom múzeu v Galante (1975–1989). Ako muzeologička bola kurátorkou významných etnografických výstav, za ktoré v r. 1985 dostala cenu Slovenskej národopisnej spoločnosti.

Počas rokov strávených v múzeách v Rožňave i v Galante viedla národopisné krúžky pri vtedajších okresných domoch pionierov. Vďaka jej aktívnej krúžkovej činnosti sa žiaci gymnázií (slovenského i maďarského) v Galante úspešne zúčastňovali na študentských vedeckých konferenciách (SOČ), na ktorých prezentovali svoje práce, zaoberajúce sa tradičným spôsobom života a materiálnou kultúrou Maďarov na Slovensku, ako aj procesom migrácie obyvateľov zo severných oblastí Slovenska na Matúšovu zem.

V r. 1989 sa vrátila k učiteľskému povolaniu. Ako učiteľka matematiky a fyziky pôsobila desať rokov vo Veľkej Mači, jeden rok v Mostovej, napokon až do odchodu do dôchodku (2005) na základnej škole Zoltána Kodálya v Galante. Jej žiaci boli úspešní na okresných a krajských olympiádach a na iných matematických súťažiach.

V prvej polovici 1990-tych rokov viedla národopisný krúžok na Gymnáziu Zoltána Kodálya v Galante. Členovia krúžku dosiahli pekné výsledky na súťaži Maďarskej národopisnej spoločnosti v Budapešti a ich práce boli uverejnené v publikácii *Utánpótlás* (Vedecký dorast), ktorú vydala Maďarská národopisná spoločnosť na Slovensku.

Od založenia Zväzu maďarských pedagógov na Slovensku (ZMPS) je až dodnes jeho aktívnou členkou. Dlhé roky bola členkou celoštátneho výboru a podpredsedníčkou oblastného výboru a Regionálneho pedagogického centra ZMPS v Galante. Od začiatku mala snahu vyškoliť učiteľov ako implementovať regionálne dejiny a kultúrne hodnoty do školského učiva. V záujme toho viedla akreditované vzdelávanie učiteľov, organizovala metodické semináre a letné tábory. Novým prvkom v štýle jej práce bolo, že v letných tematických táboroch sa na výskumnej práci zúčastňovali učitelia spolu so svojimi žiakmi, spolu si osvojovali metódy terénneho výskumu a spracovávania jeho výsledkov.

Výchovu talentov považovala vždy za dôležitú úlohu či už ako muzeologička alebo ako učiteľka. Je jednou zo zakladateľov a zároveň aj podpredsedníčkou Rady pre podporu talentov pri ZMPS a neskôr aj jej nástupníckej organizácie Mentor TT.

Od r. 2006 už ako dôchodkyňa je koordinátorkou a odborným garantom programu ZMPS *Kincskeresők* (Hľadači pokladov) – *žiaci skúmajúci regionálne hodnoty*. Žiaci počas celoslovenskej žiackej konferencie prezentujú výsledky svojich výskumov v rámci 10-minútovej prednášky s premietaním (najčastejšie v PowerPoint), ktoré môžu ilustrovať aj trojrozmerným materiálom. Počas uplynulých 14 ročníkov prihlásili žiaci viac ako 600 prednášok od Medzibodrožia až po Žitný ostrov a záujem o tento program neustále rastie.

Publikačná činnosť Márie Szanyi sa viaže k etnografii i k pedagogike. Dlhé roky redigovala časopis maďarských učiteľov na Slovensku – *Pedagógusfórum* (Pedagogické fórum), dva roky bola jeho šéfredaktorkou. Jej etnografické publikácie majú najmä vedecko-populárny a popisný charakter.

Od útlej mladosti sa aktívne zapojila do práce Csemadoku (v rodnej obci organizovala literárne večierky s dramatizáciou, pôsobila v miestnom divadelnom i tanečnom súbore). Od ukončenia etnografických štúdií bola predsedníčkou Národopisnej sekcie ÚV Csemadoku (1974–1989). Počas niekoľkých rokov usporadúvala národopisné výstavy v rámci celoslovenského folklórneho festivalu v Želiezovciach. Od r. 1989 niekoľko rokov viedla Pedagogickú sekciu Národopisnej spoločnosti Maďarov na Slovensku.

Začiatkom 1990-tych rokov (1991–1992) popri pôsobení na ZŠ vo Veľkej Mači externe viedla seminár etnografie na Pedagogickej fakulte – dnes Univerzita Konštantína Filozofa – v Nitre, ale aj v ďalších rokoch bola konzultantkou diplomových prác s tematikou z regionálnej histórie, národopisu a dialektológie.

Za svoju etnografickú a pedagogickú činnosť získala viaceré uznania a vyznamenaniami, ktorými bola ocenená najmä jej veľmi záslužná práca s mládežou v rámci programu *Kincskeresők* (Hľadači pokladov) – *žiaci skúmajúci regionálne hodnoty.*